## El Teatre Principal de València programa l’obra de teatre documental ‘Dirrrty boys’

*** Basada en un crim real, parla de les segones oportunitats i es podrà vore el 22 i 23 de març en un format íntim
* Després de la funció de diumenge es presentarà el llibre que dona nom a l’obra, escrit per Gerard Guix**

L’Institut Valencià de Cultura programa este cap de setmana, en el Teatre Principal de València, l’obra de teatre documental *Dirrrty boys*, un espectacle interpretat per Martí Cordero i Sergi Espina que parla, sobretot, de les segones oportunitats.

En 1993, a Liverpool, dos xiquets de deu anys van segrestar i van matar brutalment un altre xiquet de dos anys. Es va convertir en un dels casos més mediàtics de l’època, en què els assassins van ser jutjats com a adults. Ara, la companyia Las Bestias reprén el cas i fa un treball d’investigació profund sobre les conseqüències dels actes, imaginant com ha de ser la vida dels assassins fins al present.

L’obra, que es podrà vore els dies 22 i 23 de març, va obtindre en 2023 els Premis Butaca a millor muntatge de xicotet format, millor text per a Gerard Guix, millor actor revelació per a Martí Cordero i millor disseny de llums per a Paula Costas. A més, eixe mateix any va obtindre el Premi Especial Teatre Barcelona.

Esta és, essencialment, una obra de ficció, encara que està basada en fets reals. De Robert Thompson i Jon Venables, els protagonistes, només coneixem el fet que detona la història, uns interrogatoris posteriors i un juí mediàtic. Després són reclosos en un centre d’alta seguretat per a menors, i, quan huit anys més tard obtenen la llibertat, les seues identitats són unes altres.

Segons el seu dramaturg Gerard Guix, “esta obra, pretesament documental i periodística, és un repte, perquè ha sigut construïda sobre els febles pilars de l’especulació, de les suposicions de la premsa groga, de missatges publicats en Twitter i Facebook, eixe lloc a on la realitat es convertix en ficció, però molts la continuen confonent amb la realitat”.

El més important, segons Guix, era que, al llarg de la funció, es repetira una sola pregunta, qui mereix una segona oportunitat i qui no, i donar múltiples respostes a través de diversos personatges. “Això, sentint-ho molt, és treball de qui s’asseu en la butaca i ens observa des de l’aparent seguretat que li atorga la foscor de la sala”, afig el dramaturg.

Sobre este procés, la directora, Àgata Casanovas, afirma: “Ací està el repte: haver de connectar amb ells. I també fer passar els intèrprets pel mateix procés. I el més important, a pesar que la dramatúrgia ho facilita, poder fer que el públic també empatitze”.

Las Bestias és una companyia formada en 2020 a Barcelona. Àgata Casanovas (direcció), Sergi Espina (actor) i Gerard Guix (dramaturg) busquen experimentar amb noves formes teatrals portant a escena un teatre compromés.

Després de la funció de diumenge, en el teatre mateix, es presentarà el llibre *Dirrrty Boys* de Gerard Guix. Per a la presentació i el col·loqui posterior es comptarà amb la presència de l’autor, la directora i els intèrprets de la funció.

Les entrades es poden adquirir en les taquilles del teatre i en la pàgina [web de l’IVC](https://taquilla.ivc.gva.es/es/espectaculo/dirrrty-boys/DIRRTYB).

Fecha: 21/03/2025